Ģeoloģiskais dabas piemineklis  **Lēģernieku atsegums**

MK 175. noteikumu piel. Nr. 88

**Detalizēts apraksts**

**Adrese**

Skrundas novadā, Nīkrāces pagastā.

Ģeogrāfiskās koordinātes E21° 59,860' un N56° 32,615', jeb x376887, y268376 LKS92 sistēmā.

**Ģeogrāfiskais novietojums**

Pieventas zemienē, Lētīžas senlejā, upītes labajā pamatkrastā.

**Ģeoloģiskie veidojumi**

Dabas pieminekli veido Lētīžas ielejas labā pamatkrasta nogāze, kurā divās vietās atsedzas vidējās juras Kelovejas stāva Papiles svītas no pamatiežiem atrautie nogulumi, kas iekļauti pleistocēna veidojumos.

Objekta teritorijā esošā dienvidu atseguma kopējais garums ir 20 m, augstums līdz 3 m.

**Izmēri**

Dabas pieminekļa platība 2,91 ha.

**Debits**

Nav attiecināms

**Unikālās vērtības**

Atsegumos maz pārstāvētas juras sistēmas (Kelovejas stāva) nogulumu samērā liels atsegums; vidējās juras Kelovejas stāva Papiles svītai tipiski mazkonsolidēti smilšakmeņi, brūnogles, pārogļotās koksnes iekļāvumi, kā arī, iespējams, jaunāku veidojumu raksturīgu mālaino nogulumu iekļāvumi, kas atrauti no pamatiežu virsas; brūnoglēs un smilšakmenī ir sastopami pārogļotās koksnes fragmenti.

**Ainaviskuma raksturojums**

Krauja ir izvietojusies Lētīžas asa līkuma virsotnē; atsegumu sienu no upes atdala samērā šaura, ar lakstaugiem, bet vietām ar krūmiem aizaugusi terase, taču krauja ir labi saskatāma no upes un pretējā krasta. Smilšakmeņu, aleirolītu un morēnas mālsmilts atsegums griezuma augšējā daļā būtiski bagātina ielejas ainavu.

**Stratigrāfija**

Vidējās juras Kelovejas stāva Papiles svītas smilšaini, brūnogļu un mālainie nogulumi, kas atrauti no pamatiežu virsas un iekļauti pleistocēna nogulumos.

**Uzbūve**

Lētīžas krasta nogāze ir līdz 15 m augsta un tajā spilgti izpaužas nogāžu procesi. Apsekojuma laikā apskatei bija pieejami divi juras un pleistocēna nogulumu atsegumi objekta dienvidu un ziemeļu daļā. Lielākais un pēc uzbūves komplicētākais ir dienvidu griezums, kas 9-12 m virs Lētīžas atsedzas 2-3 m augstā un līdz 20 m garā sienā. Atseguma sienā atsedzas kvartāra aleirītiskā materiāla un pārstrādāto vietējās izcelsmes juras nogulumu plāno kārtiņu slāņmija, kā arī plāni slāniska morēnas mālsmilts ar grants un oļu iekļāvumiem. Zemāk caur nobirām vietām ir saskatāmi glacitektoniski traucēti juras nogulumi – Kelovejas stāva gaišie kvarca smilšakmeņi, vietām ar dzelzs savienojumu cementu, ar brūnogļu un pārogļotās koksnes iekļāvumiem, kā arī tumši pelēki māli ar pirītu, markazītu un pārogļotās koksnes fragmentiem. Objekta ziemeļu daļā apmēram 6 m virs Lētīžas ir neliels, apmēram 1,5 m augsts atsegums, kurā 0,7-1,0 m biezā slānī redzami juras smilšainie nogulumi ar brūnogļu iekļāvumiem, kas pārsedz oļāju – pārskalotu morēnu.

Smilšakmeņu un brūnogļu slāņkopa ir uzkrājusies vidējā jurā, Kelovejas laikmeta sākumā, meandrējošā upē un tās vecupē, bet mālainie nogulumi ar pirīta un markazīta konkrēcijām – iespējams, transgresējošā jūras baseinā Kelovejas laikmeta vidū. Pleistocēna beigās, Vislas apledojuma Gulbenes fāzē šie nogulumi tika atrauti no pamatiežu virsas, netālu pārvietoti un kā lokālās izcelsmes morēnas materiāls iekļauti kvartāra nogulumos.

Vidējās juras Kelovejas stāva materiāls ir raksturīgs Papiles svītai, kas, domājams, uzkrājies sauszemes apstākļos meandrējošās upēs un vecupēs, par ko liecina brūnogļu un pārogļotās koksnes iekļāvumi. Pleistocēna beigās, Vislas apledojuma Gulbenes fāzē juras nogulumi tika dislocēti, atrauti no citiem pamatiežiem un iekļauti kvartāra veidojumos.

**Viela**

Kvarca smilšakmeņi ar pārogļotas koksnes iekļāvumiem, brūnogles, tumši pelēks māls ar pirīta un markazīta konkrēcijām, aleirītisks materiāls, morēnas mālsmilts, kristālisko iežu noapaļoti graudi – oļi un grants griezuma apakšējā daļā.

**Procesi**

Lētīžas krasta nogāze ir līdz 15 m augsta un tajā spilgti izpaužas nogāžu procesi.

**Dabas aizsardzība**

Teritorijā atrodas dabas piemineklis – dižkoks, ozols ar stumbra apkārtmēru virs 5 m.

**Citas vērtības**

Teritorija potenciāli izmantojama ģeoloģijas izglītībā.

**Stāvoklis**

Viduvējs līdz labam. Atsegumam ir tendence aizaugt, ko sevišķi veicina mazkonsolidēto iežu klātbūtne. Nogāžu procesos atseguma pakājē nonāk krūmi, kas netiek nekādā veidā kopti.

**Bojājumi**

Nav novēroti.

**Apdraudējumi**

a Ja netiks kopts (zāģēts) augājs atseguma pakājē, kā arī veikti periodiski attīrījumi atseguma vidējā un apakšējā daļā, objekts ir pakļauts pakāpeniskas aizaugšanas riskam.

**Apsaimniekošana**

a Teritorijas tuvumā nav informācijas par šo objektu un citām dabas vērtībām. Saimnieciskā darbība objekta teritorijā netiek veikta. Nogāžu procesos atseguma pakājē nonāk krūmi, kas netiek nekādā veidā kopti.

**Piezīmes**

Apraksts un novērtējumi balstīti uz līgumdarba pētījuma ietvaros veiktā apsekojuma un literatūras datiem. Apsekoja Ervīns Lukševičs, 17.09.2014.

**Novērtējumi**

Unikālās vērtības – 5

Ainaviskums – 3

Zinātniskais nozīmīgums:

Stratigrāfija – 3

Uzbūve – 4

Viela – 5

Procesi – 1

Citas vērtības – 2

Novērtējumu summa - 23

**Robežu izmaiņu pamatojums**

Dabas pieminekļa robežas precizētas atbilstoši dabas veidojumu izvietojumam. Izslēgtas teritorijas, kurās neatrodas nozīmīgi dabas veidojumi.

**Ieteikumi aizsardzībai un apsaimniekošanai**

Teritoriju nepieciešams saglabāt zinātniskiem ģeoloģiskiem (sedimentoloģiskiem, paleontoloģiskiem) pētījumiem un kā ainaviski vērtīgu dabas veidojumu kopumu. Objekts ir pievilcīgs un ainaviski visai iespaidīgs, tomēr tā pievilcības saglabāšanai būtu nepieciešams izcirst krūmus kraujas pakājē, kā arī periodiski attīrīt no nobirām atseguma apakšējo daļu. Ģeovieta ir viegli sasniedzama kājāmgājējiem no Skrundas-Nīgrandes ceļa, kur tūristi var atstāt automobiļus ceļa malā. Atsegumam var samērā vienkārši piekļūt no dienvidaustrumiem, tomēr būtu nepieciešams atjaunot kādreiz izveidotās kāpnes un taku no Lētīžas ielejas krotes līdz atsegumu sienas dienvidu galam. Būtu nepieciešama arī informācijas plāksne par objektu, vai nu pie paša objekta, vai arī pie takas sākuma mežmalā, kā arī norāde uz objektu autoceļa malā.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.